भाएं रामनाथ शास्त्री दिआं त्रीह’क कवितां ते गजलां बक्ख-बक्ख पत्रकाएं ते संकलनें’च छपिआं, पर, उंदा कविताएं दा अपना संग्रैह इस दशक इच बी प्रकाशित नेईं होआ। ऊंआं, इस दौरान उंदे दो पद्यानुवाद छपिऐ सामनै आए—इक टैगोर हुंदी ‘गीताञ्जलि’ दा ते दूआ भर्तु हरि दे ‘वैराग्य शतक’ दा। उनें भर्तृहरि दे ‘श्रृंगार शतक’ दा अनुवाद बी करी लेआ हा, पर इसी प्रकाशित नेईं कराया। ‘नीति शतक’ दे अनुवाद बारै पिछले ध्या इच जेह्‌ड़ी चर्चा होई चुकिऐ, ओह् ‘वैराग्य शतक’ दे सरबंधै’च बी ठीक उतरदिऐ। रवीन्द्रनाथ टैगोर हुंदी ‘गीताञ्जलि’ दा डोगरी पद्यानुवाद मता संदोख-जनक ते संगीतमय ऐ। एह् ठीक ऐ जे मूल बंगला गीतें दी भावाभिव्यक्ति ते संगीत दी छटा डोगरी रूपांतरें’च पूरी नेईं उतरी सकी, पर फी बी उसदे गीतें दे मूल दर्न, सर्वव्यापी ईश्वर दी लीला ते इस लीला दै प्रति कवि दी आस्था, श्रद्धा-भक्ति कनें प्रीति भावें दा डोगरी इच खासा सफल अनुवाद होएदा ऐ। ‘गीताञ्जलि’ दे 39,45,50,54,60,61,73 ते 100 ऋमसंख्या आले गीत, खासकरिऐ डोगरी लाब्बे’च शैल सरोखड़ परतीत होंदे।